Strekningen mellom Florida og Wergeland er Bybanens travleste, og har oftest smekkfulle vogner.

Stoppet på Danmarksplass har flest av- og påstigninger av samtlige.

TRAVLE STOPP: Her ser du gjennomsnittlig antall passasjerer som går om bord på Bybanen mot sentrum innenfor ulike tidsrom mandag til fredag. Lagunen ligger helt til venstre, Danmarksplass har den høyeste søylen, og Byparken er siste stopp. Tallene er fra desember 2013, men skal fortsatt være representative. Foto: Skyss/Illustrasjon

– Suksessen har sin pris. Vi er glade for at vognene er fulle, men når folk blir frakjørt på stasjonen er det ikke bra lenger. Dette vil bli gradvis løst når vi setter inn de nye og ti meter lengre vognsettene. Vi tror trangboddheten på Bybanen vil forsvinne gradvis i løpet av 2016, sier bybanedirektør Paul M. Nilsen.

– Vet du mer konkret når de nye vognene skal i drift?

– Beslutningen er ikke tatt, men det kan være at de blir å se på skinnene etter påske. Dette er noe vi jobber med, sier Nilsen til NRK.

Innfører lengre bybanevogner Ekspandér faktaboks I 2014 ble tallet på bybanevogner økt fra 17 til 20.

Dagens bybanetrafikk er basert på det maksimale man kan kjøre med tilgjengelige vogner.

Pr i dag kan ikke kapasiteten økes nevneverdig. Dette er noe av bakgrunnen for at fylkeskommunen har gjort en stor investering i flere og lengre vogner.

I tillegg skal de eksisterende vognene forlenges.

Det vil bli behov for flere vogner når strekningen fra Lagunen til Bergen lufthavn åpnes. De nye vognene vil ha en lengde på 42 meter, som er ti meter lengre enn de nåværende vognene.

Vognene øker den praktiske kapasiteten fra ca. 160 til 210 passasjerer.

Den første vognen på 42 meter ankom Bergen i slutten av oktober.

I løpet av 2016 vil alle de åtte nye bybanevognene være på plass i Bergen.

I løpet til høsten 2017 skal alle de 20 nåværende vognene være forlenget til 42 meter. Kilde: Bybanen/Skyss

Dette har de gjort

Disse grepene har Bybanen allerede tatt for å bedre kapasitet og punktlighet:

I 2014 ble tallet på vogner økt fra 17 til 20 totalt i vognparken.

Flere vogner la grunnlag for økt kapasitet, og fra august 2014 ble kjørefrekvensen økt.

Driftsopplegget er lagt noe om for å få en jevnere flyt i trafikken.

Økt busstilbudet som avlaster Bybanen.

LENGRE VOGNER: I løpet av 2016 skal det innføres lengre vogner på Bybanen, som vil gi plass til flere passasjerer. 19. oktober ankom de første. Foto: Anders Ekanger / NRK

– I rushtiden er belastningen så stor at en uteblitt avgang gir store konsekvenser for de reisende. Dessverre har vi hatt en del skader på materiellet som i perioder har medført innstilte avganger, fordi man har for få vogner tilgjengelig til å kjøre det planlagte ruteopplegget, sier kommunikasjonsrådgiver Camilla Lundberg Berntzen i Skyss.

Ved å kjøre på frekvens i stedet for faste avgangstider har man fått en jevnere flyt og betydelig bedring i kapasiteten i rushtid, ved å unngå at vognene «klumper seg» og kommer i ujevn frekvens.

LES OGSÅ: – Den er diger. Lengre enn jeg hadde trodd

Flere avlastningsbusser

Skyss opplyser strekningen mellom Lagunen og sentrum er busstilbudet økt på flere linjer. I tillegg ble linje 9 opprettet i forkant av åpning av høyskolen på Kronstad, for å ta unna passasjerer fra Bybanen på den tungt belastede strekningen mellom Bergen sentrum og Kronstad.

– Fra nyttår kommer det flere bussavganger som kan virke avlastende for Bybanen, knyttet til forventet innføring av tidsdifferensierte bompenger, sier Lundberg Berntzen i Skyss til NRK.

Ved utgangen av september hadde Bybanen 6,8 millioner påstigende passasjerer. Dette er en liten nedgang sammenlignet med samme periode i fjor (6,9 millioner).